**Palman tuulivoimapuisto** on Varsinais-Suomen Somerolla Palmanharjulla (Palmankalliolla) sijaitseva tuulivoimapuisto, jossa toimii neljä tuulivoimalaitosta. Niiden kokonaiskapasiteetti on 17 megawattia ja vuosituotanto on noin 50 gigawattituntia. Tuulivoimapuiston on rakentanut Ilmatar Energyn tytäryhtiö Ilmatar Somero Oy, sen omistaa Ilmatar Somero Oy ja sitä operoi Ilmatar Service Oy.

Yleistä
-------

Palman tuulivoimapuisto sijaitsee mäkisellä alueella Someron keskustaajamasta pari kilometriä koilliseen päin. Tuulipuiston pituus on 1,3 kilometriä, leveys 600 metriä, ja kaikki voimalaitokset sisällensä sulkevan alueen pinta-ala on 35 hehtaaria. Voimalat sijaitsevat 115–130 metrin korkeudella mpy.

Tuulivoimalaitokset ovat tanskalaisen Vestasin valmistamaa V150-mallia, jonka napakorkeus on 105 metriä, tuuliturbiinin halkaisija 150 metriä, ja jonka kapasiteetti on 4,3 megawattia.

Tuulipuistoon on tieyhteys Pikku-Joensuusta. Voimaloiden tuottama sähkö johdetaan 20 kilovoltin jännitteellä keskustaajaman pohjoispuolella sijaitsevalle Palman sähköasemalle, josta sähkö siirretään kantaverkkoon.

Historiaa
---------

Hankkeelle myönnetyn suunnittelutarveratkaisun yhteydessä on selvitetty alueen luontoarvot sekä tehty kattavat tuulivoimapuiston ympäristövaikutusarviot 2012. Palman tuulivoimapuistoon myönnettiin vuonna 2015 rakennusluvat neljälle tuulivoimalalle. Rakennusluvan laillisuutta edelsi siitä tehty valitus. Ympäristölautakunnan maaliskuussa 2015 tekemästä päätöksestä valitettiin, mutta Turun hallinto-oikeus hylkäsi valituksen joulukuussa 2015. Erityinen tapaus oli kesämökin rakennusluvan hylkääminen toukokuussa 2014, koska se aiottiin rakentaa liian lähelle suunniteltua tuulivoimalaa. Hylkäyksestä valitettiin Turun hallinto-oikeuteen, joka kuitenkin hylkäsi valituksen kesäkuussa 2016 ja palautti asian ympäristölautakunnan käsittelyyn. Rakennuslupa sai siten lainvoimaisuuden.

Yhtiö oli varautunut aloittamaan maastossa valmistelevat maastotyöt, mutta hanke koki lisäviiveitä. Uutisen kertomat tiedot sisälsivät tuolloin tuulivoimaloita, joiden napakorkeus oli 120 metriä ja tuuliturbiinin halkaisija 177,5 metriä. Suunnitelmassa lähimmät asuinrakennukset sijaitsivat 700 metrin etäisyydellä. Tämä ei olisi haitannut ollenkaan, jos melumittauksissa yöllinen melutaso olisi jäänyt alle 40 desibelin. Rakennustarkastajan mukaan voimaloiden vaikutusalueella sijaitsi useita vapaa-ajan asuntoja yöllisen vähintään 35 desibelialueen sisällä.

Rakentaminen aloitettiin vuonna 2021 ja seuraavana vuonna tehtiin kallioiselle mäelle kallioporauksia perustusten kiinnityksiä varten. Seuraavana keväänä valettiin tuulivoimaloiden varsinaiset perustukset. Ensimmäistä tuulivoimalaa pystytettiin heinäkuussa 2023  ja koko tuulivoimapuisto valmistui viimeistään lokakuussa 2023.

Katso myös
----------

* Luettelo Suomen tuulivoimaloista

Lähteet
-------

1. 1 2  Kaipainen, Sauli: Palman tuulivoimalat ovat viimein rakentumassa *somerolehti.fi*.  23.9.2022. Somero:  Somero. Viitattu 21.12.2023.
2. 1 2 3 4 5 6 7 8 9 10 11 12  Palma *ilmatar.fi*. Maarianhamina:  Ilmatar. Viitattu 9.1.2024.
3. 1 2 3  Palman tuulivoimapuisto (sijainti maastokartalla) *Karttapaikka*. Helsinki:  Maanmittauslaitos. Viitattu 9.1.2024.
4. 1 2  Vestas V150/4000-4200 *www.thewindpower.net*.  18.12.2023. Ranska:  The Wind Power. Viitattu 9.1.2024. (englanniksi)
5. 1 2 3  Palmanharju *www.thewindpower.net*.  30.12.2023. Ranska:  The Wind Power. Viitattu 9.1.2024. (englanniksi)
6. 1 2 3  Ilmatar completes 17.2-MW wind farm in Finland *renewablesnow.com*.  18.10.2023. Renewables Now. Viitattu 9.1.2024. (englanniksi)
7. 1 2 3  Somerolle toivotaan tuulista syksyä - alueen ensimmäinen tuulipuisto on liitetty Carunan verkkoon *sttinfo.fi*.  21.9.2023. Helsinki:  STT Viestintäpalvelut Oy. Viitattu 9.1.2024.
8. ↑  Palman tuulivoimapuisto valmistui etuajassa *ilmatar.fi*. Maarianhamina:  Ilmatar. Viitattu 9.1.2024.
9. ↑  Ilmatar’s 17.2 MW Wind Park in Finland Kicks Off Operations *saurenergy.com*.  18.10.2023. Saur Energy International. Viitattu 10.1.2024. (englanniksi)
10. ↑  Asianajotoimisto Mäkitalo: Tuulivoimaa koskevaa oikeuskäytäntöä 2015–2018 (PDF) (s. 73, 76) *tuulivoimayhdistys.fi*. Helsinki:  Suomen tuulivoimayhdistys. Viitattu 9.1.2024.
11. ↑  Filppu, Minna: Ilmatar Somero sai rakennusluvat neljää tuulivoimalaa varten *sss.fi*.  26.3.2015. Salo:  Salon Seudun Sanomat. Viitattu 10.1.2024.
12. ↑  Malin, Päivi: Someron tuulivoimaloista muistuttavat edelleen vain betonilaatat – Ilmattaren katse nyt vuoden 2022 lopussa *sss.fi*.  6.4.2021. Salo:  Salon Seudun Sanomat. Viitattu 9.1.2024.
13. ↑  Kaipainen, Sauli: Ensimmäinen tuulivoimala nousi Palman taivaanrantaan *somerolehti.fi*.  11.7.2023. Somero:  Somero. Viitattu 21.12.2023.